**คำสงวนสิทธิ์ (Disclaimer) และวัตถุประสงค์ในการเก็บรวบรวม ใช้เปิดเผยข้อมูลส่วนบุคคล**

**สำหรับการขออนุญาต หรือแจ้งการเป็นผู้ถือหุ้นรายใหญ่ / การดำรงตำแหน่งกรรมการหรือ
ผู้มีอำนาจในการจัดการ**

ตามที่บริษัทบริหารสินทรัพย์ (บบส.) แจ้งการมีผู้ถือหุ้นรายใหญ่หรือการดำรงตำแหน่งกรรมการ หรือ
ผู้มีอำนาจในการจัดการของ บบส. พร้อมทั้งส่งข้อมูลและเอกสารที่เกี่ยวข้องมายังธนาคารแห่งประเทศไทย (ธปท.) เพื่อให้ ธปท. พิจารณาคุณสมบัติและความเหมาะสมในการเป็นผู้ถือหุ้นรายใหญ่ หรือการดำรงตำแหน่งดังกล่าวตามกฎหมายที่เกี่ยวข้องกำหนดไว้ รวมถึงเพื่อประโยชน์ในการกำกับดูแลและตรวจสอบของ ธปท. ตามกฎหมายที่เกี่ยวข้อง นั้น

ธปท. จะเก็บรวบรวม ใช้ เปิดเผยข้อมูลส่วนบุคคลของผู้ถือหุ้นรายใหญ่ กรรมการ หรือผู้มีอำนาจในการจัดการของ บบส. และผู้ที่เกี่ยวข้องในเอกสารหลักฐานที่นำส่งผ่านระบบงานการขออนุญาตทำธุรกรรมทางการเงินและการรายงานตามเงื่อนไข (ระบบ e-Application) และผ่านช่องทางอื่นตามที่ ธปท. กำหนด เพื่อให้ ธปท. ใช้ประกอบการพิจารณา เช่น ชื่อ-นามสกุล เลขประจำตัวประชาชน วันเดือนปีเกิด เป็นระยะเวลาเท่าที่จำเป็นเพื่อให้บรรลุวัตถุประสงค์ข้างต้น

ทั้งนี้ ข้อมูลส่วนบุคคลของผู้ถือหุ้นรายใหญ่ กรรมการ หรือผู้มีอำนาจในการจัดการของ บบส. และผู้ที่เกี่ยวข้อง อาจถูกเปิดเผย ส่ง หรือโอนไปยังหน่วยงานของรัฐที่มีอำนาจกำกับดูแล รวมถึงหน่วยงานอื่นที่เกี่ยวข้อง เพื่อประโยชน์ในการตรวจสอบความครบถ้วนถูกต้องของข้อมูล การปฏิบัติตามกฎหมายที่เกี่ยวข้องตลอดจนเพื่อความร่วมมือระหว่างองค์กรที่กำกับดูแล

อนึ่ง ผู้ถือหุ้นรายใหญ่ กรรมการ หรือผู้มีอำนาจในการจัดการของ บบส. และผู้ที่เกี่ยวข้อง มีสิทธิในฐานะเจ้าของข้อมูลส่วนบุคคลตามที่กฎหมายกำหนดไว้ โดยสามารถศึกษารายละเอียดเพิ่มเติมได้จากพระราชบัญญัติคุ้มครองข้อมูลส่วนบุคคล พ.ศ. 2562

**ข้อมูลติดต่อของ ธปท.**

ฝ่ายกำกับธุรกิจสถาบันการเงิน

สถานที่ติดต่อ : 273 ถนนสามเสน แขวงวัดสามพระยา เขตพระนคร กรุงเทพมหานคร 10200

ช่องทางและวิธีการติดต่อ : (โทร. 0 2356 7373, 0 2356 7845 หรือ RBS2-FIBSD@bot.or.th)

**ข้อมูลติดต่อของเจ้าหน้าที่คุ้มครองข้อมูลส่วนบุคคล ธปท.** (Data Protection Officer : DPO)

เจ้าหน้าที่คุ้มครองข้อมูลส่วนบุคคล ธปท.

สถานที่ติดต่อ : 273 สามเสน แขวงวัดสามพระยา เขตพระนคร กรุงเทพมหานคร 10200

ช่องทางและวิธีการติดต่อ : DPO@bot.or.th

**แบบคำรับรองของบุคคลและนิติบุคคลที่ขออนุญาต หรือแจ้งการเป็นผู้ถือหุ้นรายใหญ่ /
การดำรงตำแหน่งกรรมการหรือผู้มีอำนาจในการจัดการ**

**ข้าพเจ้า** ..........(ชื่อ - นามสกุล / ชื่อนิติบุคคลที่ให้คำรับรอง).......... **ที่** ..........(ชื่อบริษัทบริหารสินทรัพย์)..........
**แจ้งการเป็น** .................(ผู้ถือหุ้นรายใหญ่ / กรรมการ / ผู้มีอำนาจในการจัดการ).................
**ของ** ..........(ชื่อบริษัทบริหารสินทรัพย์).......... ขอรับรองและให้ความยินยอม ดังต่อไปนี้

1. ข้าพเจ้าขอรับรองว่าข้าพเจ้ามีคุณสมบัติครบถ้วนและไม่มีลักษณะต้องห้ามอย่างใดอย่างหนึ่ง ดังนี้

 1.1 เป็นบุคคลล้มละลายหรือเคยเป็นบุคคลล้มละลายทุจริต

 1.2 เคยได้รับโทษจำคุกโดยคำพิพากษาถึงที่สุดให้จำคุกในความผิดเกี่ยวกับทรัพย์ที่กระทำโดยทุจริต

 1.3 เคยได้รับโทษจำคุกโดยคำพิพากษาถึงที่สุดให้จำคุกในความผิดเกี่ยวกับการปลอมและการแปลงตามประมวลกฎหมายอาญาหรือความผิดเกี่ยวกับคอมพิวเตอร์ตามกฎหมายว่าด้วยการกระทำความผิดเกี่ยวกับคอมพิวเตอร์

 1.4 เคยต้องคำพิพากษาถึงที่สุดว่ากระทำความผิดในความผิดมูลฐาน ตามกฎหมายว่าด้วยการป้องกันและปราบปรามการฟอกเงิน

 1.5 เคยต้องคำพิพากษาถึงที่สุดว่ากระทำความผิดฐานฟอกเงินหรือเคยต้องคำพิพากษาหรือคำสั่งของศาลให้ทรัพย์สินตกเป็นของแผ่นดิน ตามกฎหมายว่าด้วยการป้องกันและปราบปรามการฟอกเงิน หรือเป็นบุคคลที่ถูกกำหนดให้เป็นผู้ที่มีการกระทำอันเป็นการก่อการร้ายหรือการแพร่ขยายอาวุธที่มีอานุภาพทำลายล้างสูง หรือเคยต้องคำพิพากษาถึงที่สุดว่ากระทำความผิดฐานสนับสนุนทางการเงินแก่การก่อการร้ายหรือการแพร่ขยายอาวุธที่มีอานุภาพทำลายล้างสูงตามกฎหมายว่าด้วยการป้องกันและปราบปรามการสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทำลายล้างสูง

 1.6 เคยเป็นกรรมการหรือผู้มีอำนาจในการจัดการของบริษัทบริหารสินทรัพย์ที่ถูกเพิกถอนการจดทะเบียน

 1.7 เคยเป็นกรรมการ หุ้นส่วนผู้จัดการ หรือผู้มีอำนาจในการจัดการของผู้ประกอบธุรกิจทางการเงินและระบบการชำระเงิน ยกเว้นธุรกิจบริหารสินทรัพย์ตามกฎหมายว่าด้วยบริษัทบริหารสินทรัพย์ ที่ถูกเพิกถอนการอนุญาตประกอบธุรกิจหรือถูกเพิกถอนการจดทะเบียนประกอบธุรกิจ โดยมีส่วนเกี่ยวข้องหรือรับผิดชอบในการถูกเพิกถอนการอนุญาตหรือถูกเพิกถอนการจดทะเบียน

 1.8 เคยถูกถอดถอนจากการเป็นกรรมการหรือผู้มีอำนาจในการจัดการของสถาบันการเงินตามกฎหมายว่าด้วยธุรกิจสถาบันการเงิน หรือเคยถูกถอดถอนจากการเป็นกรรมการหรือผู้มีอำนาจในการจัดการของบริษัทหลักทรัพย์ตามกฎหมายว่าด้วยหลักทรัพย์และตลาดหลักทรัพย์ หรือเคยถูกถอดถอนจากการเป็นกรรมการหรือผู้มีอำนาจในการจัดการของบริษัทประกันชีวิตตามกฎหมายว่าด้วยประกันชีวิตหรือบริษัทประกันวินาศภัยตามกฎหมายว่าด้วยประกันวินาศภัย เว้นแต่การถอดถอนนั้นไม่เกี่ยวกับความซื่อสัตย์สุจริตหรือทุจริตต่อหน้าที่

 1.9 เคยถูกเพิกถอนจากการเป็นกรรมการหรือผู้มีอำนาจในการจัดการของบริษัทแม่ของสถาบันการเงินหรือบริษัทลูกที่ประกอบธุรกิจทางการเงินตามกฎหมายว่าด้วยธุรกิจสถาบันการเงิน หรือเคยถูกถอดถอนหรือพ้นตำแหน่งเนื่องจากขาดคุณสมบัติหรือมีลักษณะต้องห้ามของกรรมการหรือผู้บริหารของสถาบันการเงินเฉพาะกิจ เว้นแต่การเพิกถอนหรือการถอดถอนนั้นไม่เกี่ยวกับความซื่อสัตย์สุจริตหรือทุจริตต่อหน้าที่

 1.10 เคยถูกลงโทษไล่ออกหรือปลดออกจากราชการ องค์การ หรือหน่วยงานของรัฐ ฐานทุจริตต่อหน้าที่

 1.11 เคยได้รับโทษจำคุกโดยคำพิพากษาถึงที่สุดให้จำคุกในความผิดเกี่ยวกับการประกอบธุรกิจทางการเงินและระบบการชำระเงิน

 1.12 เคยถูกธนาคารแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์ สำนักงานคณะกรรมการกำกับและส่งเสริมการประกอบธุรกิจประกันภัย หรือหน่วยงานของรัฐทั้งในและต่างประเทศ กล่าวโทษ ร้องทุกข์ หรือกำลังถูกดำเนินคดี ในความผิดฐานฉ้อโกง หรือทุจริต เว้นแต่ปรากฏว่าคดีถึงที่สุดโดยไม่มีความผิด

 1.13 มีเหตุอันควรสงสัยว่าได้กระทำหรือเคยกระทำการอันเป็นการ หรือก่อให้เกิดการฉ้อโกง หรือฉ้อโกงประชาชน หรือเป็นการปฏิบัติต่อผู้บริโภคโดยไม่สุจริตหรือไม่เป็นธรรม

 1.14 มีเหตุอันควรสงสัยว่าได้กระทำหรือเคยกระทำการอันเป็นการ หรือก่อให้เกิดการเลือกปฏิบัติหรือแสวงหาประโยชน์ส่วนตนหรือพวกพ้อง หรือการเข้าไปมีส่วนร่วมในการตัดสินใจใดอันอาจก่อให้เกิดผลประโยชน์ทับซ้อน (conflict of interest) หรือมีเหตุอันควรสงสัยว่ามีพฤติกรรมที่แสดงถึงการกระทำอันส่อไปในทางไม่สุจริต

 1.15 เป็นกรรมการหรือผู้มีอำนาจในการจัดการของบริษัทบริหารสินทรัพย์แห่งอื่นอีกในเวลาเดียวกัน เว้นแต่ได้รับอนุญาตจากธนาคารแห่งประเทศไทย

 1.16 เป็นผู้มีอำนาจในการจัดการที่ปฏิบัติหน้าที่เป็นผู้มีอำนาจในการจัดการของสถาบันการเงินตามกฎหมายว่าด้วยธุรกิจสถาบันการเงิน หรือผู้ประกอบธุรกิจทางการเงินแห่งอื่นในเวลาเดียวกัน เว้นแต่ได้รับอนุญาตจากธนาคารแห่งประเทศไทย

2. ข้าพเจ้าขอรับรองว่าข้อมูลและเอกสารหลักฐานที่นำส่งผ่านระบบงานการขออนุญาตทำธุรกรรมทางการเงินและการรายงานตามเงื่อนไข (ระบบ e-Application) และผ่านช่องทางอื่นตามที่ธนาคารแห่งประเทศไทยกำหนด เพื่อให้ธนาคารแห่งประเทศไทยใช้ประกอบการพิจารณาตรวจสอบนั้น ถูกต้อง ครบถ้วน เป็นความจริง และเป็นปัจจุบัน นอกจากนี้ ข้าพเจ้ายินยอมให้ธนาคารแห่งประเทศไทยตรวจสอบประวัติ และเปิดเผย ส่ง หรือโอนข้อมูลไปยังหน่วยงานของรัฐที่มีอำนาจกำกับดูแล รวมถึงหน่วยงานอื่นที่เกี่ยวข้องเพื่อประโยชน์ในการตรวจสอบความครบถ้วนถูกต้องของข้อมูล และการปฏิบัติตามกฎหมายที่เกี่ยวข้อง ตลอดจนเพื่อความร่วมมือระหว่างองค์กรที่กำกับดูแล ทั้งนี้ ข้าพเจ้าได้แจ้งให้ผู้เกี่ยวข้องทราบถึงวัตถุประสงค์ดังกล่าวแล้วเช่นกัน

3. ข้าพเจ้ายินยอมให้ธนาคารแห่งประเทศไทยเรียกเอกสารหรือข้อมูลเพิ่มเติม ตรวจสอบประวัติของข้าพเจ้าตลอดระยะเวลาที่ดำรงตำแหน่ง และเปิดเผย ส่ง หรือโอนข้อมูลแก่หน่วยงานต่าง ๆ ตามที่กล่าวข้างต้น

4. ข้าพเจ้ายินยอมพ้นจากตำแหน่งที่ธนาคารแห่งประเทศไทยเห็นชอบ อนุญาต หรือรับทราบไว้แล้วโดยทันที โดยข้าพเจ้าจะไม่ติดใจเรียกร้องหรือเอาความใด ๆ ต่อธนาคารแห่งประเทศไทยและบุคคลที่มีส่วนเกี่ยวข้อง ในกรณีดังต่อไปนี้

 (1) หากข้าพเจ้าขาดคุณสมบัติ หรือมีลักษณะต้องห้ามที่ข้าพเจ้าได้ให้การรับรองไว้ตามข้อ 1. หรือ

 (2) หากปรากฏในภายหลังว่า ข้าพเจ้าให้ข้อมูลหรือเอกสารหลักฐานอันเป็นเท็จหรือปกปิดข้อมูลบางส่วนหรือทั้งหมดในระบบงานการขออนุญาตทำธุรกรรมทางการเงินและการรายงานตามเงื่อนไข
(ระบบ e-Application) และช่องทางอื่นตามที่ธนาคารแห่งประเทศไทยกำหนด โดยให้ถือว่าข้าพเจ้า
มีพฤติกรรมที่แสดงถึงการกระทำอันส่อในทางไม่สุจริต

5. ในกรณีที่ข้าพเจ้าเป็นผู้ถือหุ้นรายใหญ่ของ บบส. ข้าพเจ้ายินยอมลดการถือหุ้นหรือมีไว้ซึ่งหุ้นของ บบส. ไม่ว่าทางตรงหรือทางอ้อม โดยรวมถึงหุ้นของผู้ที่เกี่ยวข้องกับข้าพเจ้าให้เหลือไม่เกินกว่าร้อยละ 10 ของหุ้น
ที่จำหน่ายได้แล้วทั้งหมด หากปรากฏข้อเท็จจริงตามข้อ 4(1) และข้อ 4(2) โดยข้าพเจ้าและผู้เกี่ยวข้องจะนำหุ้น
ส่วนที่เกินร้อยละ 10 ออกจำหน่ายแก่บุคคลอื่นโดยเร็วภายใน 180 วันนับแต่วันที่ข้าพเจ้ามีลักษณะตามข้อ 4(1) หรือนับแต่วันที่ธนาคารแห่งประเทศไทยพบว่า ข้าพเจ้าให้ข้อมูลอันเป็นเท็จตามข้อ 4(2) ทั้งนี้ เว้นแต่จะได้รับการผ่อนผันจากธนาคารแห่งประเทศไทย โดยข้าพเจ้าจะไม่ติดใจเรียกร้องหรือเอาความใด ๆ ต่อธนาคาร
แห่งประเทศไทยและบุคคลที่มีส่วนเกี่ยวข้อง

ทั้งนี้ หากข้อมูลของข้าพเจ้าและเอกสารหลักฐานที่นำส่งผ่านระบบงานการขออนุญาตทำธุรกรรมทางการเงินและการรายงานตามเงื่อนไข (ระบบ e-Application) และผ่านช่องทางอื่นตามที่ธนาคารแห่งประเทศไทย กำหนด เพื่อให้ธนาคารแห่งประเทศไทยใช้ประกอบการพิจารณาแล้วนั้น มีการเปลี่ยนแปลงที่ส่งผลกระทบอย่างมีนัยสำคัญต่อการพิจารณาคุณสมบัติและลักษณะต้องห้าม ข้าพเจ้าจะแจ้งให้ธนาคารแห่งประเทศไทยทราบภายใน 15 วัน นับแต่วันที่ทราบ หรือกรณีที่ต่อมาถูกสอบสวนจากหน่วยงานรัฐ หรือหน่วยงานการกำกับดูแลของรัฐ ข้าพเจ้าจะแจ้งต่อธนาคารแห่งประเทศไทยภายใน 15 วัน นับแต่วันที่ทราบ หรือมีการถูกสอบสวน หรือตั้งคณะกรรมการสอบสวน หรือเริ่มกระบวนการสอบสวน แล้วแต่วันใดถึงก่อน

ข้าพเจ้าได้ศึกษา ทำความเข้าใจ และรับทราบในบทบาทหน้าที่และความรับผิดชอบ รวมทั้งข้อกำหนดตามที่บัญญัติไว้ในกฎหมายที่เกี่ยวข้อง ตลอดจนประกาศและหนังสือเวียนที่เกี่ยวข้องทั้งปวงอย่างถ่องแท้ โดยจะดำเนินบทบาทหน้าที่และความรับผิดชอบด้วยความซื่อสัตย์สุจริตและมีจรรยาบรรณตามหลักธรรมาภิบาลที่ดี

 ลงชื่อ………………………..……… (เจ้าของประวัติ/ผู้ให้คำยินยอม)

 (…….………………………) (ชื่อ-นามสกุล ตัวบรรจง)

 วันที่………...…………...…………..